Na temelju članka 35. Zakona o lokalnoj i područnoj (regionalnoj) samoupravi („Narodne

novine“ broj 33/01, 129/05, 107/07, 125/08, 36/09, 150/11, 144/12, 19/13- pročišćeni tekst, 137/15 i 123/17) i članka 36. Statuta Općine Dragalić („Službeni glasnik“ broj 3/18) Općinsko vijeće Općine Dragalić na 8. sjednici održanoj 03.08.2018. godine donijelo je

**PRAVILNIK**

**o stipendiranju studenata s područja Općine Dragalić**

Članak 1.

 Ovim Pravilnikom o stipendiranju studenata s područja Općine Dragalić (u daljnjem tekstu: Pravilnik) propisuju se uvjeti za dodjelu stipendija, kriteriji, način i postupak te druga pitanja u svezi s odobravanjem stipendija studentima.

Izrazi koji se koriste u ovom Pravilniku, a imaju rodno značenje, odnose se jednako na ženski i

muški rod.

Članak 2.

Općina Dragalić stipendira redovite studente koji imaju prebivalište na području općine Dragalić,

koji pohađaju preddiplomski i diplomski sveučilišni i stručni studij te integrirani preddiplomski i diplomski sveučilišni studij u Republici Hrvatskoj.

Članak 3.

 Općina Dragalić stipendira pet studenata u iznosu od 500,00 kn mjesečno.

 Sredstva za stipendije osiguravaju se u Proračunu Općine Dragalić.

Stipendije se odobravaju za razdoblje trajanja programa obrazovne ustanove.

Stipendije se isplaćuju studentima od 1. listopada do 31. srpnja.

Isplata se vrši preko žiro računa jedne od poslovnih banaka i to do 15.-tog u mjesecu za tekući

mjesec.

Članak 4.

Temeljem odredbi ovog Pravilnika, sukladno sredstvima planiranim u Proračunu Općine

Dragalić, općinski načelnik raspisuje javni natječaj za dodjelu studentskih stipendija Općine Dragalić (dalje: Natječaj).

Javni natječaj objavljuje se na Radio Bljesku, na web stranici i oglasnoj ploči Općine Dragalić.

Članak 5.

Javni natječaj iz članka 4. ovog Pravilnika sadrži:

* uvjete i kriterije za dodjelu stipendije,
* broj i iznos stipendija koje se dodjeljuju,
* popis dokumentacije koja se prilaže,
* naziv i adresa tijela kojem se dostavljaju prijave,
* rok za podnošenje prijava,
* druge podatke od značaja za uredno provođenje postupka za dodjelu stipendija.

Članak 6.

Pravo sudjelovanja na natječaju za dodjelu stipendije imaju studenti koji ispunjavaju slijedeće

uvjete:

* da su državljani Republike Hrvatske,
* koji imaju prebivalište na području Općine Dragalić,
* da su studenti upisani na stručni, preddiplomski i diplomski Sveučilišni odnosno integrirani studij ili Akademiju i imaju status redovitog studenta,
* da imaju prosjek ocjena završnog razreda srednje škole najmanje 4,00 (za studente prve godine studija)
* da imaju prosjek ocjena svih položenih ispita na prethodnim godinama studija najmanje 3,00 (za studente viših godina studija)
* da ne primaju drugu studentsku stipendiju.

Članak 7.

 Prijedlog bodovne liste izrađuje Povjerenstvo za dodjelu stipendija Općine Dragalić imenovano od strane općinskog načelnika, na temelju uvjeta iz ovog Pravilnika.

Povjerenstvo iz prethodnog stavka čine predsjednik i dva člana.

Na prijedlog Bodovne liste iz stavka 1. ovog članka može se izjaviti žalba Općinskom načelniku

u roku od 8 dana od dana objave na oglasnoj ploči i na službenoj web stranici Općine Dragalić.

Žalbu rješava Općinski načelnik koji svojom odlukom utvrđuje konačnu Bodovnu listu.

Na temelju odluke iz prethodnog stavka sa stipendistom se sklapa ugovor kojim se uređuju

međusobna prava i obveze.

Ugovor u ime Općine potpisuje Općinski načelnik.

Članak 8.

Stipendije se odobravaju na osnovi ovih kriterija:

* uspjeha
* godina studija
* mjesečnog prihoda po članu kućanstva
* ostali socijalni uvjeti.

Kriteriji iz stavka 1. ovog članka iskazuju se za svakog studenta u bodovima, u skladu s

odredbama ovog Pravilnika.

Članak 9.

Prema kriteriju uspjeha

* za studente prve godine dodjeljuje se sljedeći broj bodova:

|  |  |
| --- | --- |
| Prosjek ocjena | Bodovi |
| 4,00-4,49 | 40 |
| 4,50-4,89 | 50 |
| 4,90-5,00 | 60 |

* za studente viših godina studija dodjeljuje se sljedeći broj bodova:

|  |  |
| --- | --- |
| Prosjek ocjena | Bodovi |
| 3,00-3,49 | 40 |
| 3,50-4,00 | 50 |
| 4,01-4,25 | 60 |
| 4,26-4,50 | 70 |
| 4,51-4,75 | 80 |
| 4,76-4,90 | 90 |
| 4,91-5,00 | 100 |

Članak 10.

Prema kriteriju godine studija dodjeljuje se sljedeći broj bodova:

|  |  |
| --- | --- |
| Upisana godina studija | Bodovi |
| prva | 10 |
| druga | 30 |
| treća | 40 |
| četvrta | 50 |
| peta | 60 |
| šesta | 70 |

Članak 11.

Prema socijalnom kriteriju mjesečnog prihoda po članu kućanstva dodjeljuje se sljedeći broj bodova:

|  |  |
| --- | --- |
| Iznos po članu kućanstva kn | Bodovi |
| Ispod 500 | 100 |
| 501,00-1.000,00 | 80 |
| 1.001,00-1.500,00 | 60 |
| 1.501,00-2.000,00 | 40 |
| 2.001,00-2.500,00 | 20 |
| od 2.501,00 | 0 |

Članak 12.

Prema kriteriju ostalih socijalnih uvjeta dodjeljuje se sljedeći broj bodova:

|  |  |
| --- | --- |
| Ostali socijalni uvjeti | Bodovi |
| Student bez oba roditelja | 50 |
| Dijete samohranog roditelja | 40 |
| Osoba s invaliditetom iznad 50% | 30 |
| Živi u udomiteljskoj obitelji | 30 |
| Obitelj ostvaruje prava na zajamčenu minimalnu naknadu | 20 |
| Obitelj s dva studenta | 20 |
| Obitelj s troje i više djece | 20 |

Članak 13.

Bodovi dodijeljeni temeljem kriterija iz članka 9., 10., 11. i 12. zbrajaju se te se kandidati rangiraju prema ostvarenom zbroju bodova.

 Ukoliko dva ili više kandidata imaju jednak broj bodova, bolje rangiran je onaj student koji je viša godina studija. Ukoliko i po ovom kriteriju dva ili više kandidata imaju jednak broj bodova, tada je bolje rangiran onaj student koji ima bolji prosjek ocjena. Ukoliko i po ovom kriteriju dva ili više kandidata imaju jednak broj bodova, tada je bolje rangiran onaj student koji ima manji iznos prihoda po članu kućanstva.

Članak 14.

Prava i obveze između studenta (dalje u tekstu: stipendist) kojemu je odobrena stipendija i

Općina utvrđuju se Ugovorom o stipendiranju ( dalje u tekstu: Ugovor), koji potpisuju općinski načelnik i stipendist, odnosno njegov zastupnik ako stipendist nije napunio 18. godina ili ne može osobno prisustvovati potpisivanju.

Ugovor o stipendiranju sadrži osobito:

* ugovorne strane, njihove zastupnike i adresu
* naziv studija za koji je odobrena stipendija
* visinu, rokove i način isplate stipendije
* odredbe o međusobnim pravima i obvezama
* ostale elemente ugovora bitne za uredno provođenje Ugovora.

Članak 15.

Stipendist Općine Dragalić dužan je izvršavati obveze sukladno sklopljenom ugovoru o

stipendiranju.

Stipendist je dužan o svakoj promjeni adrese i prebivališta izvijestiti Općinu Dragalić, Jedinstveni

upravni odjel u roku od 15 dana od promjene adrese, odnosno prebivališta.

Stipendist je dužan Jedinstvenom upravnom odjelu Općine Dragalić dostavljati potvrde o upisu u

narednu studijsku godinu i pisanu izjavu da ne prima stipendiju dugih davatelja i to do 31. listopada svake godine.

Ako se utvrdi da stipendist ne ispunjava uvjete za daljnju isplatu stipendije, jer se bez posebno

opravdanih razloga iz članka 16. ovog Pravilnika, nije redovito upisao u iduću akademsku godinu – isplata stipendije bit će mu prekinuta dok se ne upiše u tu godinu.

Članak 16.

Pod posebno opravdanim razlozima zbog kojih se stipendist nije redovito upisao u iduću

akademsku godinu mogu se podrazumijevati:

* duža i (ili) teža bolest stipendista,
* teške materijalne ili socijalno-zdravstvene prilike u obitelji stipendista
* eventualno drugi razlozi, o čemu, Zaključak na osnovi izjave stipendista ili njegovoga staratelja i na osnovi odgovarajuće dokumentacije donosi općinski načelnik.

Stipendistu za kojeg su, pod uvjetima i na način iz prethodnog stavka ovog članka, utvrđeni

opravdani razlozi zbog kojih se nije redovito upisao u iduću akademsku godinu neće se prekidati isplata stipendije.

Članak 17.

Sa stipendistom će se raskinuti Ugovor u slijedećim slučajevima:

* ako se utvrdi da je stipendist dostavio netočan podatak ili dokument u postupku zaključenja ugovora
* ukoliko u toku školovanja promijeni mjesto prebivališta koje je izvan općine Dragalić
* ako se stipendist zaposli tijekom studiranja
* samoinicijativnim ispisivanjem sa studija
* na osobni zahtjev studenta
* i u drugim slučajevima kada se ne udovoljava odredbama Pravilnika.

 Ako je stipendist istovremeno primao stipendiju drugog subjekta u obvezi je vratiti iznos sredstava koja mu je Općina isplatila na ime stipendije za razdoblje za koje ih je primao neosnovano, odnosno protivno ugovoru.

Članak 18.

Ako stipendist nakon završetka preddiplomskog studija, sljedeće akademske godine upiše

diplomski studij, na temelju Potvrde o upisu u diplomski studij, nastavlja se isplata stipendija o čemu Jedinstveni upravni odjel donosi Rješenje o nastavku isplate stipendije.

Članak 19.

Podaci i dokumenti koje podnositelji dostavljaju uz prijavu i za vrijeme trajanja Ugovora o

stipendiranju podložni su provjeri od strane Jedinstvenog upravnog odjela.

Ukoliko se u postupku utvrdi da dostavljeni podaci ne odgovaraju stvarnom stanju stipendist je

dužan iznos primljen na ime stipendije vratiti Općini Dragalić u cijelosti te gubi pravo na daljnje ostvarivanje prava u skladu s ovim Pravilnikom.

Članak 20.

Danom stupanja na snagu ovog Pravilnika prestaje važiti Odluka o dodjeli učeničkih i studentskih

stipendija Općine Dragalić (“Službeni glasnik” broj 5/04, 12/06 i 6/09) i Kriteriji za utvrđivanje liste kandidata za dodjelu stipendija (”Službeni glasnik” broj 5/04, 7/05, 8/08, 1/10 i 7/17).

Članak 21.

Ovaj Pravilnik stupa na snagu osmog dana od dana objave u „Službenom glasniku“.

REPUBLIKA HRVATSKA

BRODSKO-POSAVSKA ŽUPANIJA

OPĆINA DRAGALIĆ

OPĆINSKO VIJEĆE

KLASA: 604-01/18-01/02

URBROJ:2178/27-18-2

Dragalić, 03.8.2018.

Predsjednik

Općinskog vijeća

Mario Brađašević, v.r.